Sandnes Idrettsråd

v/Kåre Strand

kare.strand@idrettsrad.no

 Sandnes, 26. juni 2023

Til idrettslagene i Sandnes

**Fordeling av ekstrabevilgning som skal bidra til like muligheter for alle til å delta i idretten**

Som kjent for de fleste er det bevilget 125 mill. kr. fra spillemidlene til ekstraordinær innsats for å hindre økonomisk utenforskap i idretten. Midlene er fordelt mellom kommunene/idrettsrådene etter en nøkkel som tar utgangspunkt i antall barn/ungdom i hver enkelt kommune i alderen 0 – 17 år som lever i familier med vedvarende lav familieinntekt.

Sandnes er tildelt kr. 1 438 430 fra denne ordningen.

Idrettsrådet har fått oppgaven med å vedta kriterier for fordeling og foreta fordelingen mellom klubbene. Utbetaling skjer direkte fra NIF. Til forskjell fra fordelingen av LAM-midlene skal kriteriene i denne ordningen vedtas av styret – ikke årsmøtet. Det tekniske opplegget ligner ellers mye på opplegget for fordeling av LAM-midlene, men hensikten/målsettingen med midlene er annerledes.

I tildelingsbrevet fra departementet heter det:

*Tilskuddet er en ekstrainnsats for å gi alle barn og ungdom like muligheter til å delta i medlemsbaserte lag og foreninger som driver idrett eller fysisk aktivitet, uavhengig av hvem de er, hvor de bor og hva foreldrene tjener.*

*Midlene skal understøtte:*

* *klubbenes arbeid med å inkludere barn og ungdom som faller utenfor på grunn av sosial ulikhet og sosioøkonomiske årsaker*
* *å holde foreldrebetalingen og aktiviteter som er kostnadsdrivende nede*

Styret i Sandnes idrettsråd behandlet kriteriene i styremøte 21. juni, og vedtok følgende kriterier:

*Fordeling av ekstraordinære midler for å sikre like muligheter i Sandnes 2023 skal skje i samsvar med KUDs retningslinjer og NIFs krav. Tilskudd skal kun gis til lag som driver idrettslig virksomhet for barn og/eller ungdom i aldersgruppene 6-12 år og 13-19 år og har idrett eller fysisk aktivitet som sitt primære formål.*

*Medlemstall legges til grunn for fordelingen. Vi legger til grunn rapportert medlemstall pr. 31.12.2022. 40 % av midlene fordeles etter medlemstall i aldersgruppen 6 — 12 år, mens 60 % fordeles etter medlemstall i alderen 13— 19 år. Minimumstilskudd er kr. 1000,-.*

*I tillegg vedtok styret følgende forventninger til klubbene:*

*Idrettsrådet forventer at klubbene behandler disponering av midlene i egen styresak, og at midlene disponeres til et eller flere av følgende tiltak:*

* *Dekning av kostnader ved idrettsdeltakelse for enkeltutøvere*
* *Generell reduksjon av kostnader for deltakelse i turneringer/stevner*
* *Rekrutteringstiltak rettet mot barn/unge*

*Det forventes også at lag som blir bedt om å svare på Rogaland IKs undersøkelse av bruken av midlene benytter denne muligheten til å vise hvordan laget har brukt midlene.*

Styret la seg altså på en fordelingsmodell som ligner på den som årsmøtet vedtok for fordeling av LAM-midlene, og det betyr at alle idrettslag i Sandnes som har medlemmer i alderen 6 – 19 år vil få tilskudd.

Vedlagt liste over fordelingen. Midlene utbetales direkte fra NIF. Jeg er derfor usikker på når midlene kommer, men regner med at utbetaling skjer rimelig raskt.

Tildelingsbrevet fra NIF vedlegges til orientering.

Med hilsen

Paul Hetland

 Kåre Strand